נבחרת צרפת בכדוריד

נבחרת צרפת בכדוריד מייצגת את צרפת בטורנירים בינלאומיים שונים, בהם המשחקים האולימפיים, אליפות העולם בכדוריד ואליפות אירופה בכדוריד. הנבחרת זכתה 3 פעמים ברציפות בתואר האולימפי (בייג'ינג 2008, לונדון 2012,טוקיו 2020), 6 פעמים באליפות העולם (1995, 2001, 2009, 2011, 2015, 2017), יותר מכל מדינה אחרת ו-3 פעמים באליפות אירופה (2006, 2010, 2014).

נבחרת צרפת בכדוריד היא נבחרת הגברים הראשונה שהחזיקה בוזמנית בכל 3 התארים האפשריים (המשחקים האולימפיים, אליפות העולם ואליפות אירופה) והיא גם הנבחרת היחידה כולל לנשים שהשיגה הישג זה 3 פעמים. בהתאם לדירוג של האיגוד העולמי פדרציה הצרפתית מדורגת במקום ה-6.

היסטוריה
נבחרת צרפת השתתפה לראשונה באליפות העולם שנערכה בשוודיה ב-1954, אך סיימה במקום השישי והאחרון. היא השתתפה בכל האליפויות שנערכו עד 1970, אך לא הרשימה בהן. בשנות ה-70 ושנות ה-80 נעדרה מאליפויות העולם, למעט זו שנערכה בדנמרק ב-1978, בה סיימה במקום ה-16 והאחרון. 

מאז 1990 חזרה צרפת להשתתף באליפויות העולם, ומאז שנות ה-90 השתלבה בצמרת הכדוריד העולמית. באולימפיאדת ברצלונה (1992) זכתה הנבחרת במדליית הארד, ובאליפות העולם שנערכה בשוודיה ב-1993 זכתה במדליית הכסף, לאחר הפסד לנבחרת רוסיה במשחק הגמר. באליפות אירופה הראשונה שנערכה בפורטוגל ב-1994 לא הצליחה לשחזר את הישגה, וסיימה במקום השישי. באליפות העולם שנערכה באיסלנד ב-1995 זכתה לראשונה בתואר העולמי, לאחר שגברה במשחק הגמר על נבחרת קרואטיה. גם באליפות אירופה שנערכה בשנה שלאחר מכן בספרד לא הבריקה, וסיימה במקום השביעי. באותה שנה סיימה במקום הרביעי באולימפיאדת אטלנטה (1996). באליפות העולם שנערכה ביפן ב-1997 סיימה במקום השלישי, ובזו שנערכה במצרים ב-1999 סיימה במקום השישי. בין לבין, סיימה שוב במקום השביעי באליפות אירופה שנערכה באיטליה.

במהלך העשור הראשון של המאה ה-21 המשיכה צרפת לבסס את עצמה כאחת הנבחרות המובילות. בשנת 2000 סיימה במקום הרביעי באליפות אירופה שנערכה בקרואטיה ובמקום השישי באולימפיאדת סידני (2000). ב-2001 אירחה לראשונה את אליפות העולם, וזכתה בתואר בפעם השנייה בתולדותיה, לאחר שגברה על נבחרת שוודיה לאחר הארכה. באליפות אירופה שנערכה ב-2002 בשוודיה שוב לא הצליחה לשחזר את רמתה מאליפויות העולם, והסתפקה במקום השישי. באליפויות העולם שנערכו בפורטוגל ב-2003 ובתוניסיה ב-2005 סיימה במקום השלישי, ובאליפות אירופה שנערכה בסלובניה ביניהן, סיימה שוב במקום השישי. באולימפיאדת אתונה (2004) סיימה את הבית המוקדם ללא הפסד, אך הפסידה לנבחרת רוסיה ברבע הגמר וסיימה במקום החמישי.

בשנת 2006 זכתה צרפת לראשונה באליפות אירופה, באליפות שנערכה בשווייץ, לאחר שגברה על נבחרת ספרד במשחק הגמר. שחקן הנבחרת תיירי אומייר נבחר לשוער המצטיין בטורניר. באליפות העולם שנערכה בגרמניה ב-2007 סיימה במקום הרביעי. בשנת 2008 סיימה במקום השלישי באליפות אירופה שנערכה בנורווגיה. שחקן הנבחרת ניקולה קרבטיץ' נבחר ל-MVP של הטורניר, ושחקן הנבחרת דניאל נרסיס נבחר לשישיית הטורניר. באותה שנה זכתה לראשונה בתואר האולימפי, באולימפיאדת בייג'ינג (2008), לאחר שגברה במשחק הגמר על איסלנד.

בשנת 2009 זכתה נבחרת צרפת באליפות העולם בפעם השלישית, לאחר שגברה על נבחרת קרואטיה בטורניר שנערך בזגרב. שלושה משחקני הנבחרת, מישאל גיגו, ניקולה קרבטיץ' והשוער תיירי אומייר, נבחרו בין ששת השחקנים הטובים בטורניר. בשנת 2010 הוכתרה בפעם השנייה כאלופת אירופה, לאחר שגברה במשחק הגמר על נבחרת קרואטיה. באליפות העולם שנערכה בשוודיה ב-2011 שמרה צרפת על תוארה, לאחר שגברה על נבחרת דנמרק בהארכה. השוער דאודה קרבואה רשם את אחוזי ההצלחה הטובים בטורניר (עצר 47.5% מניסיונות ההבקעה), וניקולה קרבטיץ' נבחר ל-MVP של האליפות. לאחר שניצחה ב-4 טורנירים גדולים ברציפות, איבדה צרפת את תואר אלופת אירופה, כשסיימה במקום ה-11 בלבד באליפות שנערכה ב-2012 בסרביה. עם זאת, בטורניר הגדול הבא, במסגרת אולימפיאדת לונדון (2012), שמרה על תוארה, לאחר ניצחון במשחק הגמר על נבחרת שוודיה. קרבטיץ' ואומייר נבחרו לנבחרת הטורניר. באליפות אירופה 2014 זכו הצרפתים בתואר לאחר ניצחון מול דנמרק במשחק הגמר 41-32 ושברה את שיא הכיבושים במשחק גמר במפעל, למעמד ה-MVP של משחק הגמר נבחר דניאל נרסיס.

הישגי הנבחרת

קישורים חיצוניים

 

 אתר התאחדות הכדוריד הצרפתית 
 דף באתר האיגוד האירופי
 דף באתר האיכוד העולמי

הערות שוליים

נבחרות צרפת
צרפת